সিলেট নগারীর মাছিমপুর এলাকার আবুল মাল আবদুল মুহিত ক্রীড়া কমপ্লেক্সে গত ২২ ফেব্রুয়ারি থেকে ৩ মার্চ পর্যন্ত বেঙ্গল ফাউন্ডেশনের উদ্যোগে ‘মানবিক সাধনায় বেঙ্গল সংস্কৃতি উৎসব’ অনুষ্ঠিত হয়, সেখানেই তিন দিনব্যাপী ‘কালি ও কলম সাহিত্য সম্মেলন’ অনুষ্ঠিত হয়। আয়োজকদের উদ্যোগে সিলেটেরই কৃতী সন্তান সাহিত্যিক সৈয়দ মুজতবা আলীর নামে ক্রীড়া কমপ্লেক্সের ভেতর অস্থায়ীভাবে একটি মঞ্চ তৈরি করা হয়। সে-মঞ্চে ২৪ ফেব্রুয়ারি সকাল সাড়ে ১০টায় ছিল সাহিত্য সম্মেলনের উদ্বোধনী অনুষ্ঠান। এ-পর্বে সভাপতিত্ব করেন প্রখ্যাত প্রাবন্ধিক অধ্যাপক সিরাজুল ইসলাম চৌধুরী। সৃজন ও স্বরূপের সন্ধানে – এই দৃষ্টিভঙ্গি ও চেতনার আলোকে শুরু হয় সাহিত্য সম্মেলন।